**Бейнематериалдарды екінші тіл үйренуде қолдану:**

**тәжірибе және пікірлер.**

Меруерт Акимбекова,Қарлығаш Айсұлтанова

Әл Фараби атындағы Қазақ Ұлттық Университеті, Қазақстан

meruyert877@mail.ru,aisultanova95@mail.ru

 *Соңғы онжылдықта әлемдік білім беру саласында ақпараттық-коммуникациялық технологияларды пайдалану күрт өсті.Білім алу мүмкіндіктері жыл сайын кеңеюде: қашықтан білім алу,виртуалды кеңістіктегі түрлі тренинг-семинарлар, онлайн-курстар, электрондық кітаптар, бейнедәрістер, сандық фильмдер қай мамандыққа болсын үйрену мүмкіндігін береді.Ғаламтор ағымындағы сан жетпес шексіз ақпаратты екінші тіл үйрету үдерісінде оңтайлы әрі ұлттық санаға зақымсыз қолдану ұстаздан өте жоғары білімділікті және кәсіби біліктілікті талап етеді.* *Ғаламтор ақпараттарын екінші тіл оқыту үдерісінде қолдану тәсілдері сан алуан.Бірақ бейнематериалдарды жиі қолдану басқа жазба не аудиоматериалдарды қолданудан тиімдірек. Ол студенттердің тыңдап-түсіну дағдысын тез дамытады,екінші тіл дыбыстарын мултіксіз айтуға,сөйлеу мәнеріне үйретеді және байқампаздыққа,сыни ойлауға тәрбиелейді.*

**Кілт сөздер:**екінші тіл үйрену әдістемесі,ғаламтор ақпараттарын тіл үйренуде пайдалану,

бейнематериалдарды тіл үйренуде қолдану.

Қазіргі таңда еліміздегі әлеуметтік тапсырыстардың бірі үш тілді меңгеру және қалыптастыру болып отыр.Мемлекеттік тілдің қоғамдағы қолданыс аясын кеңейту, әлеуметтік-іскерлік қатынастардағы қызметін күшейту- еліміздің егемендігін нығайтуға бағытталған басты қажеттілік болса, шетел тілі - білімді мамандар үшін кәсіби деңгейін жоғарылатуына,әлемдік мәдениеттің құндылықтарын төл тілінде игеруіне, шетелдегі іскер-маман әріптестерімен аудармашысыз тікелей қарым-қатынаста болуына жол ашатын құрал.

Кейінгі кезде білім беру саласында ғаламтор ақпараттарын оқу үдерісінде қолдану күнделікті әдетке айналуға тиіс. Нетбук, смартфон,планшетті компьютер сияқты мобильді құралдардың қолжетімділігі және көп таралғандығы ғаламтор кеңістігін кез-келген жерде қолдануға мүмкіндік береді. [1,3]Ағылшын тілін үйрету тәжірибемізде студенттеріміздің жазба және аудио-материалдардан гөрі бейнематериалдарға ықыласы зор екенін, әрі бейнематериал көру тіл меңгеру жылдамдығын өсіретінін байқадық. Себебі-бейнематериалдар үйренушілердің ойын қозғап қана қоймай, оларға эмоциялық, сезімдік деңгейде әсер етіп, көрініс түрінде есінде қалады, басқа халық өкілінің сөйлеу мәнері, қимыл-қозғалыс ерекшеліктері,әдеп-дағдылары жайында түсінік береді. Бейнематериалдар аз ғана уақыт ішінде үйренушіге аса күрделі түсінімдерді, идеяларды, мысалы, басқа халықтың ұлттық сана,рух ерекшелігін жеткізеді.[2,4]

 **Тәжірибе.**Ғаламтордың әртүрлі YouTube, Vimeo сияқты желілеріндегі видеоматериалдарды оқу үдерісінде қолдану біздің тәжірибемізде өте ұнамды нәтиже берді. Студенттеріміздің тіл меңгеру деңгейі Upper-Intermediate және Intermediate болды.Ең алдымен, оқу жылы басында студенттерге пайдалы ғаламтор желілерінің тізімін бердік. Қазіргі таңда ғаламтор желілерінің 80 пайызға жуығы ағылшын тілінде екенін ескерсек, бұл қадам студенттердің уақытын үнемдеп, «шексіз кеңістікте қалқып жүрмей»,бірден керек ақпаратты табуына көмектеседі.

 Екіншіден, сабақта қолданатын бейнематериалды өтетін тақырыпқа әрі үйренушілердің тіл білу деңгейіне сәйкес таңдап,жаңа лексика-грамматикалық құбылыстар болса, біршамасын ғана іріктеп, түсініктеме беруге дайындадық. Өйткені, тым қиын материал үйренушіге кері әсер етіп, үйренуге зауқын жоюы мүмкін. Youtube желісінде студент бейнематериал іздегенде , English Upper-Intermediate не Pre-Intermediate деп деңгейін көрсетуі міндетті.

 Үшіншіден,сабақ үстінде бейнематериалды көруге дейін,көру барысында және көріп болғаннан кейін студенттердің не тапсырма орындай алатынын ойластырдық.Ол тапсырмалар тақырыпқа байланысты әртүрлі болып келеді:

-берілген сөздердің видео мәтінінде болған-болмағанын белгілеу;

-берілген пікірлердің мәтіндегі пікірлерге сәйкес-сәйкес еместігін белгілеу;

-кесте толтыру;

-көрілген оқиғадағы әрекеттердің болған ретін қалпына келтіру;

-белгіленген кейіпкердің айтқанын жазып алу;

-белгіленген тақырыпқа айтылған сөздерді жазып алу;

-жаңа тақырыпқа байланысты сөздердің айтылуын есте сақтап,қайталау;

-видеоны көріп болған соң,мазмұндама немесе пікір жазу;

-видеоны көріп болған соң,кейіпкерлердің ролінде ойнап,көрініс көрсету;

-видеоны дыбысы өшірулі түрде көріп,не айтылып жатқанын болжау;

-видеоны дыбысы өшірулі түрде көріп,не айтылғанын қалпына келтіріп айту, т.б.

Алғашқыда ауызша тілде сөйлемдер жылдам айтылатындықтан оларды айыру,мағынасын тез қабылдау студенттерге қиынға түседі.Сондықтан, кей кезде тапсырманы орындау үшін видеоны екі не үш рет көруге тура келеді.Уақыт өте келе студенттер видеоны қатты зейін қойып көруге,мұқият тыңдауға, байқампаз болуға үйренеді.Тапсырманы орындау үшін айтылып жатқан мәтіннің мағынасын 100 пайыз түсіну міндетті емес екенін ұғады.

 Төртіншіден,бейнематериалдың ұзақтығы да студенттердің тіл меңгеру деңгейіне байланысты қысқа(3-4 минут) не ұзағырақ (5-7 минут) болып келеді. Бейнематериал тым ұзақ, бірсарынды болса, үйренуші тез жалығып, қызығушылығын жоғалтуы мүмкін.

 Бесіншіден,сюжеттің мазмұнын сыни көзбен қарауға үйрету өте маңызды.Жастардың

еліктегіш,әсерленгіш болатынын ескерсек, шетел тілін үйрену барысында олардың өз ұлттық ерекшеліктерін жоғалтып алу қаупі туындайды.[3,10] Сондықтан әрқашанда студенттерді көрген материалды сын елегінен өткізуге,өз ұлтымыздың мәдениеті мен әдет-ғұрпын батыс мәдениетімен салыстыра отырып,жаман-жақсысын айыруға, сыни ойлауға үндедік.

 Бұл мәселе жөнінде қазіргі таңда ғалымдар арасында көптеген толғаныс,пікірталастар бар.Көптілді мемлекеттерде қолданысы басым тілдер қолданыс аясы тар тілдерге зиянын келтіріп,оларды әлсіздендіретіні аян.Мысалы, Канадалық этнолингвист ғалымдар М.Сигуан мен У.Макки зерттеу нәтижесінде оқушыны екінші,үшінші тілге үйрету үшін

сол тілдік ортада қай тілдің әлсіз екенін айқындап алу қажет дейді.Егер үйренушінің

ана тілі мықты болса,ана тілінің мәртебесіне қауіп төнбейді,себебі,оқушы елдегі басым тілді меңгерген.Ал әлсіз тіл деп отбасында,күнделікті өмірде,билікте кең қолданылмайтын тілді айтады.Канаданың Сен-Ламберс провинциясында ағылшын тілін терең меңгерген оқушылар үшін француз тілі ана тіліне қауіп төндірмеген.Ал ана тілі-француз тілін толық меңгермеген оқушылар үшін ағылшын тілі олардың ана тілін ығыстырушы қызметін атқарған.[4,9] Сондықтан екі-үш тілді табысты меңгеру ана тілін білу деңгейіне де әсер ететінін есте ұстаған дұрыс.

 **Нәтиже**.Тәжірибемізде ғаламтор ақпараттарын ағылшын тілін оқыту үдерісінде әр жеті сайын қолдандық.Бірақ бейнематериалдарды жиі қолдану басқа жазба не аудиоматериалдарды қолданудан тиімдірек екеніне көз жеткіздік. Ол студенттердің тыңдап-түсіну дағдысын тез дамытады, ағылшын тілі дыбыстарын мултіксіз айтуға,сөйлеу мәнеріне үйретеді және байқампаздыққа,сыни ойлауға тәрбиелейді. Сонымен қатар,басқа ұлт өкілдерін жиі көріп-тыңдағандықтан,үйренушілердің оларға көзі үйреніп,шет тілде сөйлегендегі ұялушылық сезімдерінен арылып,өзіне деген сенімділік пен еркіндік пайда болады.

**Қорытынды.** Екінші тіл ретінде тек шет тілін емес, мемлекеттік тілді де үйренушілер бар екенін ескерсек ,олар үшін де бейнематериалдарды қолдану тіл меңгеру барысын жылдамдататын тәсіл екені сөзсіз. Еліміздегі орыс тілді мамандар үшін тыңдап түсіну дағдысын дамыту өте маңызды,әрі көбірек көңіл бөлуді қажет ететін жұмыс.Тіл үйренуші азаматтар қанша оқулықпен жұмыс істеп,сөз жаттап,грамматикалық ережелерді дұрыс қолданып,сөйлем құрап үйренгенмен,шынайы әңгіме тыңдап жаттықпаса, ол тілде толыққанды қарым-қатынас жасауы екіталай.

Ал тыңдап түсіну дағдысын дамыту үшін мына амалдар қолданылады:

-Қазақша радио жаңалықтарын тыңдау;

-Қазақша теледидар жаңалықтарын тыңдау;

-Ғаламтордан қазақша ән,видеожаңалық,интервью тыңдау;

-Теледидардан қазақша(орысша субтитрімен) кино көру.

-Жұмыс орнындағы қазақша өтетін мәжіліс,шаралар кезінде мұқият тыңдап,түсінуге тырысу және қысқаша жазып алу отыру.

Негізі,үйренуші өзін қызықтыратын тақырыпқа кез-келген радио- не теледидар бағдарламасын тыңдаса,тілді тез үйренері хақ.Аз-аздап болса да неғұрлым жиі тыңдаса,солғұрлым дағдысын дамытуы нәтижелі болмақ.Қуанышқа орай,қазіргі таңда қазақ тіліндегі телеарналар саны да көбейіп,сапасы да артып,сан қилы тақырыпты қамтитын бағдарламалар көрерменге ұсынылуда.Заң студенттері үшін қылмыс пен жаза,заңгер кеңесі,т.с.с. бағдарламалар,экономика студенттеріне өз тақырыптарына бағытталған пікір таластарды көру көп пайдасын береді.Күнделікті ауызекі тілді меңгеру үшін жаңалықтар,телесериал көру көп көмегін тигізеді.Әрине,мұндай жұмыс тілге шынайы қызығушылық пен талмас қажырлылықты,мақсатқа беріктікті талап етеді.

Ағылшын тілін үйренуде де осы амалдарды қолдану тыңғылықты нәтиже береді.Бүгінгі таңда ғаламтордан кез-келген тілдегі ақпаратты тауып алу мүмкіндігі бар болғандықтан,

сол мүмкіндікті толық пайдалану үйренушінің де,оқытушының да өз қолында.

**Пайдаланылған әдебиеттер тізімі:**

1. www.ictcenter.org. The Future of Mobile Teaching and Learning.

 Mike Quaissaunee, Gordon F.Snyder

1. www.trainingzone.co.uk.The Seven Trends of Mobile Learning. Martin Eddison.
2. Тер-Минасова С.Г.Материалы курса по теме «Язык, культура и национальная безопасность», 23-27 апреля 2011г.
3. Амангелді Айталы.Алаш идеясы мен бүгінгі ұлт саясаты. «Жас Қазақ үні» газеті,

#52, 9-бет.17 желтоқсан,2012 ж.

1. [www.youtube.com](http://www.youtube.com). Learning English Upper-Intermediate
2. Mark McKinnon. Teaching technologies: teaching English using video

**Резюме**

В статье авторы затрагивают вопрос эффективности использования видеоматериалов из ресурсов всемирной сети в сфере образования. В том числе авторы подчеркивают особенности применения видеосюжетов из интернета в процессе обучения иностранному языку, описывают методику их использования и предлагают вниманию полученные результаты практики применения видеоматериалов.

**Summary**

In the article the authors focus on the efficiency of using video in the academic process. Particularly the authors underscore the peculiarities of teaching foreign languages by using

videos from internet websites, describe the methods of developing pre-watching, while-watching, post-watching tasks and share the outcome data of their practice and their conclusions.